กองทุนกสิกรไม่ถูกกระทบหั่นเกรดยุโรป
บลจ.กสิกรไทย เผยกองทุนไม่ได้ลงทุนบอนด์ 9 ประเทศกลุ่มยุโรปถูกหั่นเกรด เชื่อจี้ยุโรปเร่งคลอดมาตรการแก้หนี้
18 ม.ค. 2555

บลจ.กสิกรไทย เผยกองทุนไม่ได้ลงทุนบอนด์ 9 ประเทศกลุ่มยุโรปถูกหั่นเกรด เชื่อจี้ยุโรปเร่งคลอดมาตรการแก้หนี้
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทยเปิดเผยว่า การปรับลดอันดับความน่าเชื่อถือระยะยาวของ 9 ประเทศ จากทั้งหมด 16 ประเทศในกลุ่มสหภาพยุโรป ไม่ได้ส่งผลกระทบต่อกองทุนตราสารหนี้ต่างประเทศของบริษัท เนื่องจากกองทุนไม่ได้ลงทุนพันธบัตรของประเทศที่ถูกปรับลดอันดับความน่าเชื่อถือโดยตรง
นอกจากนี้ กองทุนตราสารหนี้ต่างประเทศของบริษัทก็ไม่ได้รับผลกระทบ เนื่องจากกองทุนตราสารหนี้ประเภทกำหนดอายุโครงการ (เทอมฟันด์) กำหนดอายุการจ่ายคืนเงินต้นและผลตอบแทนที่แน่นอน
“กองทุนไม่มีการลงทุนโดยตรงมีเพียงตราสารหนี้ที่ออกโดยธนาคารในประเทศฝรั่งเศส ซึ่งถืออยู่เพียงเล็กน้อยและป้องกันความเสี่ยงจากอัตราแลกเปลี่ยนที่มีคู่สัญญาเป็นธนาคารฝรั่งเศสก็มีสัดส่วนเพียง 10% ซึ่งเมื่อพิจารณาสถานะทางการเงินของธนาคารในฝรั่งเศสแล้ว เชื่อมั่นว่าสถาบันการเงินในฝรั่งเศสยังมีสถานะทางการเงินที่ดี มีสภาพคล่องมากพอต่อการชำระหนี้ทั้งในระยะสั้นและระยะยาว” นายประเสริฐ กล่าว
อย่างไรก็ตาม การปรับลดอันดับความน่าเชื่อถือส่งผลกระทบต่อความเชื่อมั่นของผู้ลงทุนทั่วโลกและกระทบต่อกองทุนรักษาเสถียรภาพทางการเงินยุโรป (EFSF) ที่จัดตั้งขึ้นเพื่อแก้ปัญหาหนี้ยุโรปก็ถูกปรับลดอันดับความน่าเชื่อถือลงมาเช่นกัน และกังวลว่าจะส่งผลกระทบลุกลามไปยังภูมิภาคอื่นๆ ทำให้นักลงทุนขายหุ้นทั่วโลก แต่ในระยะสั้นไม่ได้รุนแรงอย่างที่คาด อาจเพราะสถาบันจัดอันดับสแตนดาร์ดแอนด์พัวร์ (S&amp;P) ได้เตือนล่วงหน้าตั้งแต่ปลายปีที่ผ่านมาตลาดรับรู้ข่าวนี้ไปบ้างแล้ว
อย่างไรก็ตาม ผลกระทบในระยะยาวต่อตลาดหุ้นทั่วโลกเชื่อว่านักลงทุนต่างชาติอาจจะมีการดึงเม็ดเงินกลับประเทศจนกว่ายุโรปจะมีแนวทางแก้ไขปัญหาหนี้ที่ชัดเจนออกมาอีกครั้ง และหากมองอีกแง่หนึ่งอาจเป็นจุดเปลี่ยนครั้งสำคัญที่กดดันให้กลุ่มยุโรปจริงจังกับการแก้ไขปัญหาหนี้มากขึ้น
สำหรับกองทุนหุ้นต่างประเทศที่อาจได้รับผลกระทบจากเหตุการณ์ดังกล่าว คือ กองทุนเปิดเค โกลบอลอิควิตี้ (K-GLOBE) ซึ่งเน้นลงทุนในหุ้นต่างประเทศทั่วโลก ปัจจุบันลงทุนในหุ้นกลุ่ม EU และอังกฤษอยู่เพียง 12% และยังคงให้น้ำหนักการลงทุนในหุ้นกลุ่มนี้ต่ำกว่าดัชนี MSCI World All Country Index ซึ่งเป็นเกณฑ์มาตรฐานของกองทุนอยู่ถึง 13% 
ในส่วนของทองคำในช่วงนี้ยังได้รับอานิสงส์จากเทศกาลตรุษจีน ทำให้ราคาประคองตัวได้ ส่วนราคาน้ำมันแม้จะได้รับผลกระทบจากความต้องการน้ำมันในยุโรปที่มีแนวโน้มลดลง แต่เชื่อว่าสถานการณ์ตึงเครียดที่อิหร่านยังช่วยพยุงราคาน้ำมันไม่ให้ปรับตัวลดลงรุนแรงนัก